PMIndiaData/PMIndiaSum huggingface dataset:
وزیر اعظم کی ڈنمارک کے وزیر اعظم سے ملاقات کے بارے میں پریس ریلیز

نئی دہلی۔03مئی وزیر اعظم جناب نریندر مودی نے آج ڈنمارک کے وزیر اعظم محترمہ میٹ فریڈرکسن کے ساتھ دو طرفہ میٹنگ کی۔ اس کے بعد دونوں رہنماؤں نے بالمشافہ ملاقات کی جس کے بعد وفود کی سطح پر بات چیت ہوئی۔ دونوں وزرائے اعظم نے ہندوستان-ڈنمارک گرین اسٹریٹجک پارٹنرشپ کی پیشرفت کا جائزہ لیا۔ بات چیت میں قابل تجدید توانائی، خاص طور پر ساحل سمندر پر ہوائی چکی سے تیار کی جانے والی بجلی اور گرین ہائیڈروجن کے ساتھ ساتھ مہارت کی ترقی، صحت، جہاز رانی، پانی اور آرکٹک سمیت دیگر شعبوں میں تعاون کا احاطہ کیا گیا۔ وزیر اعظم نے ہندوستان کے اہم پروگراموں میں ڈنمارک کی کمپنیوں کے مثبت تعاون کی ستائش کی۔ وزیر اعظم فریڈرکسن نے ڈنمارک میں ہندوستانی کمپنیوں کے مثبت کردار کو اجاگر کیا۔ دونوں رہنماؤں نے دونوں ممالک کے مابین عوامی رابطے کو وسعت دینے کی تعریف کی، اور نقل مکانی اور نقل و حرکت کی شراکت داری سے متعلق مشترکہ اعلامیہ کا خیرمقدم کیا۔ دونوں رہنماؤں نے علاقائی اور عالمی امور پر بھی تبادلہ خیال کیا۔ وفود کی سطح کی بات چیت کے بعد ایک مشترکہ بیان منظور کیا گیا جسے یہاں دیکھا جا سکتا ہے۔ طے پانے والے معاہدوں کی فہرست یہاں دیکھی جا سکتی ہے۔ ۔۔۔۔۔۔۔۔۔۔۔۔۔۔۔۔۔۔۔۔۔ (ش ح ۔ رض ۔ ج ا (
وزیر اعظم نے دلائی لامہ کو ان کی 87 ویں سالگرہ پر مبارکباد دی

وزیر اعظم جناب نریندر مودی نے آج فون پر دلائی لامہ کو ان کی 87 ویں سالگرہ پر مبارکباد دی ہے۔انہوں نے دلائی لامہ کی طویل عمر اور اچھی صحت کے لئے بھی دعا کی۔ وزیر اعظم نے ایک ٹوئیٹ میں کہا کہ: ’’آج فون پر عزت مآب @دلائی لامہ کو ان کی 87 ویں سالگرہ پر مبارکباد دی ۔ ہم ان کی طویل عمر اور اچھی صحت کے لئے دعا گو ہیں۔‘‘
وزیر اعظم نے جاپان میں ایوانِ زیریں میں فتحیابی کے لئے عزت مآب فومیو کیشیدا کو مبارکباد پیش کی

نئی دہلی، یکم نومبر 2021: وزیر اعظم جناب نریندر مودی نے جاپان میں ایوانِ زیریں میں فتح حاصل کرنے پر عزت مآب فومیو کیشیدا کو مبارکباد پیش کی۔ ایک ٹوئیٹ میں وزیر اعظم نے کہا؛ ’’جاپان میں ایوانِ زیریں میں فتح حاصل کرنے کے لئے @ کیشیدا 230 کو دلی مبارکباد۔ انڈو۔پیسفک خطے میں اور اس سے بھی آگے، ہماری خصوصی کلیدی حکمت عملی اور عالمی شراکت داری اور امن و سلامتی کو مزید مستحکم بنانے کے لئے ساتھ مل کر کام کرنے کے لئے پرجوش ہوں۔‘‘
وزیر اعظم نے کشی نگر بین الاقوامی ہوائی اڈے کا افتتاح کیا

وزیر اعظم جناب نریندر مودی نے آج کشی نگر بین الاقوامی ہوائی اڈے کا افتتاح کیا۔ اجتماع سے خطاب کرتے ہوئے وزیر اعظم نے کہا کہ ہندوستان دنیا بھر میں بدھ مت سماج کے عقیدے کا مرکز ہے۔ انہوں نے کشی نگر بین الاقوامی ہوائی اڈے پر شروع کی گئی آج کی سہولتوں کو ان کی عقیدت اور عبودیت کے لئے بہترین خراج قرار دیا ۔ وزیر اعظم نے کہا کہ یہ خطہ بھگوان بدھ کو عرفان حاصل ہونے سے لے کر مہاپری نروان تک کے پورے سفر کا گواہ ہے۔ انہوں نے کہا کہ آج یہ اہم خطہ پوری دنیا سے براہ راست جڑ رہا ہے۔ وزیر اعظم نے بہتر کنیکٹویٹی اور عقیدت مندوں کے لئے سہولتوں کے قیام کے ذریعہ بھگوان بدھ سے وابستہ مقامات کی ترقی پر خصوصی توجہ مرکوز کرنے پر روشنی ڈالی۔ وزیر اعظم نےکشی نگر ہوائی اڈے پر اترنے والی سری لنکا کی فلائٹ اور وفد کو خوش آمدید کہا۔ آج مہارشی والمیکی کو ان کی جینتی پر خراج عقیدت پیش کرتے ہوئے وزیر اعظم نے کہا کہ ملک سب کا ساتھ اور سب کا پریاس کی مدد سے سب کا وکاس کی راہ پر گامزن ہے۔ انہوں نے کہا کہ ‘‘کشی نگر کی ترقی یوپی سرکار اور مرکزی حکومت کی اہم ترجیحات میں سے ایک ہے۔’’ وزیر اعظم نے کہا کہ سیاحت کو اس کی اپنی تمام شکلوں میں چاہے یہ عقیدے کے لیے ہو یا تفریح کے لیے ریل، سڑک، ہوائی راستے، آبی گزرگاہوں، ہوٹلوں، اسپتالوں، انٹرنیٹ کنیکٹوٹی، حفظان صحت، سیوریج ٹریٹمنٹ اور آلودگی سے پاک صاف ستھرے ماحولیات کو یقینی بنانے والی قابل تجدید توانائی پر مشتمل جدید بنیادی ڈھانچے کی ضرورت ہوتی ہے۔ وزیر اعظم نے کہا کہ "یہ سب ایک دوسرے سے باہمی طور پر جڑے ہوئے ہیں اور ان سب پر بیک وقت کام کرنا ضروری ہے۔ آج کی 21 ویں صدی کا ہندوستان اسی نقطہ نظر سے آگے بڑھ رہا ہے۔’’ وزیر اعظم نے اعلان کیا کہ اڑان اسکیم کے تحت پچھلے کچھ سالوں میں 900 سے زائد نئے روٹس کی منظوری دی گئی ہے جن میں سے 350 سے زائد روٹس پر فضائی خدمات پہلے ہی شروع ہو چکی ہیں ۔ 50 سے زائد نئے ہوائی اڈے یا وہ ہوائی اڈے جو پہلے خدمات انجام نہیں دے رہے تھے اب کام کرنے والے بنائے جا چکے ہیں۔ وزیر اعظم نے اتر پردیش میں ہوا بازی کے سیکٹر سے متعلق ترقی پر روشنی ڈالی۔ ریاست میں فضائی کنیکٹویٹی مسلسل بہتر ہو رہی ہے۔ اتر پردیش میں کشی نگر ہوائی اڈے سے پہلے 8 ہوائی اڈے پہلے ہی سے کام کر رہے ہیں۔ لکھنؤ، وارانسی اور کشی نگر کے بعد جیور بین الاقوامی ہوائی اڈے پر کام جاری ہے۔ اس کے علاوہ ایودھیا، علی گڑھ، اعظم گڑھ، چترکوٹ، مراد آباد اور شراوستی میں ہوائی اڈے کے پروجیکٹس جاری ہیں۔ ایئر انڈیا سے متعلق حالیہ فیصلے کا حوالہ دیتے ہوئے وزیر اعظم نے کہا کہ اس اقدام سے ملک کے ہوا بازی سیکٹر کو پیشہ ورانہ طور پر چلانے، نیز سہولتوں اور سیفٹی کو ترجیح دینے میں مدد ملے گی۔ انہوں نے مزید کہا کہ ‘‘اس اقدام سے بھارت کے ہوا بازی کے شعبے کو نئی توانائی ملے گی ۔ اسی طرح کی ایک اور بڑی اصلاح شہری استعمال کے لیے دفاعی فضائی حدود کھولنے سے متعلق ہے۔’’ یہ اقدام مختلف فضائی راستوں پر فاصلے کو کم کرے گا۔ وزیراعظم نے یہ بھی بتایا کہ حال ہی میں شروع کی گئی ڈرون پالیسی زراعت سے لے کر صحت، قدرتی آفات کے بندو بست سے لے کر دفاع تک کے مختلف شعبوں میں زندگی کو بدل دینے والی تبدیلی لانے والی ہے۔ وزیر اعظم نے کہا کہ حال ہی میں شروع کیا گیا پی ایم گتی شکتی – نیشنل ماسٹر پلان نہ صرف گورننس کو بہتر بنائے گا بلکہ نقل و حمل کے تمام طریقے جیسے سڑک، ریل، ہوائی جہاز وغیرہ کو باہم تعاون فراہم کر نے اور ایک دوسرے کی صلاحیت میں اضافہ کرنے کو بھی یقینی بنائے گا ۔
وزیر اعظم نے شیخ خلیفہ بن زید النہیان کو یو اے ای کا دو بارہ صدر منتخب ہونے پر مبارک باد پیش کی

نئی دلّی، 07 نومبر /وزیر اعظم جناب نریندر مودی نے عزت مآب عالی جناب شیخ خلیفہ بن زائد النہیان کو متحدہ عرب امارات (یو اے ای) کا دو بارہ صدر منتخب ہونے پر مبارک باد پیش کی ہے۔ وزیر اعظم نے کہا ہے کہ ”عزت مآب عالی جناب شیخ خلیفہ بن زید النہیان کو متحدہ عرب امارات کا دوبارہ صدر منتخب ہونے پر ہماری جانب سے مبارک باد۔ مجھے یقین ہے کہ ان کی معرکتہ ا لآرا اور بصیرت آمیز قیادت میں ہمارے دوستانہ تعلقات اور ہماری جامع اسٹریٹجک شراکت داری مزید اور مسلسل ترقی کرے گی اور مزید گہری ہو گی۔“
وزیر اعظم نے انڈیا ایکشن پلان 2020 سمٹ میں کلیدی خطبہ دیا

نئی دلّی، 12 جنوری / وزیر اعظم جناب نریندر مودی آج یہاں ٹی وی چینل ٹائمز ناؤ کی جانب سے منعقدہ انڈیا ایکشن پلان 2020 سمٹ میں کلیدی خطبہ دیا۔ وزیر اعظم جناب نریندر مودی نے کہا کہ دنیا کی نو جوان ترین قوم، بھارت آنے والی دہائی کے لئے ایک ایکشن پلان تیار کر رہی ہے اور یہ نو جوان بھارت سست رفتاری کے موڈ میں ہر گز نہیں ہے۔ وزیر اعظم نے کہا کہ حکومت نے اس جذبے کی پذیرائی کی ہے اور حکومت نے گزشتہ مہینوں نے دوران فیصلے سازی کی سنچری بنا کر اس جذبے کو جلا بخشی ہے۔ انہوں نے یہ بھی کہا کہ ان تبدیلیوں نے سماج کی ہر سطح پر نئی توانائی فراہم کی ہے اور اعتماد میں اضافہ کیا ہے۔ وزیر اعظم نے کہا کہ ملک کے غریب لوگ اعتماد کے ساتھ محسوس کرتے ہیں کہ وہ اپنا معیار زندگی بہتر بنا سکتے ہیں، اپنی غریبی کا خاتمہ کر سکتے ہیں اور کسانوں میں یہ اعتماد ہے کہ وہ کاشت کاری کے ذریعہ اپنی آمدنی میں اضافہ کر سکتے ہیں۔ پانچ ٹریلین ڈالر والی معیشت۔۔ چھوٹے شہروں اور قصبوں پر توجہ: انہوں نے کہا کہ ”بھارت کا نشانہ آئندہ پانچ برسوں کے دوران بھارت کی معیشت کو پانچ ٹریلین ڈالر کے بقدر کی معیشت بنانا ہے۔ اس کے لئے نشانہ مقرر کرنا اور پیش رفت کرنا بہتر ہوگا۔ یہ نشانہ آسان نہیں ہے لیکن کامیابی حاصل کرنا ناممکن بھی نہیں ہے۔“ انہوں نے کہا کہ اس نشانے کے حصول کے لئے ملک کے مینوفیکچرنگ شعبے کو مستحکم کرنا اور برآمدات میں اضافہ کرنا انتہائی ضروری ہے اور حکومت نے اس جانب متعدد اقدامات کئے ہیں۔ وزیر اعظم نے کہا کہ ان کوششوں کے باعث، ملک کو عالمی اقتصادیات میں اتار چڑھاؤ کے نتیجے میں مزید چیلنجوں کا سامنا کرنا پڑ رہا ہے۔ انہوں نے اس بات پر زور دیا کہ پہلی بار،ایک حکومت نے چھوٹے شہروں کی اقتصادی ترقی کے ساتھ ساتھ انہیں نئے ترقیاتی ہب بنانے پر توجہ مرکوز کی ہے۔ ٹیکس نظام میں بہتری وزیر اعظم نے کہا کہ ”ہر حکومت ٹیکس سسٹم کو بہتر بنانے میں ہچکچاتی رہی ہے۔ برسوں سے اس نظام میں کوئی تبدیلی نہیں آئی تھی۔ اب ہم عمل پر مرکوز ٹیکس سسٹم کو شہریوں پر مرکوز ٹیکس سسٹم میں تبدیل کر رہے ہیں۔ بھارت ان منتخبہ ممالک کی صف میں شامل ہو جائے گا، جہاں پر ٹیکس دہندگان چارٹر پر عمل کیا جا رہا ہے۔ یہ چارٹر ٹیکس دہندگان کے حقوق کی صریح طور پر وضاحت کرے گا۔“ وزیر اعظم ہر بھارتی شہری سے ٹیکس دہی سے بچنے کی روش اور ایمان دار ٹیکس دہندگان کو دوہری مار جھیلنے کے بارے میں خود احتسابی پر زور دیا۔ انہوں نے تمام شہریوں کو ذمہ دار شہری بننے اور اپنے ٹیکسوں کی ادائیگی پر زور دیا۔ انہوں نے کہا کہ ”جب ہر شخص اپنے فرائض کی بھر پور انجام دہی کرے گا تو حل کرنے کے لئے کوئی مسئلہ بچے گا ہی نہیں۔ تب ملک کو ایک نئی طاقت، نئی توانائی ملے گی۔ یہ طاقت و توانائی بھارت کو اس دہائی میں نئی اونچائیوں تک لے جائے گی۔“ ۔۔۔۔۔۔ ٰ
ہولی کے موقع پر لوگوں کو وزیر اعظم کی مبارک باد

نئی دلّی ، 22 مارچ ؍وزیر اعظم جناب نریندر مودی نے ہولی کے موقع پر لوگوں کو مبارک باد پیش کی ہے ۔ وزیر اعظم نے اپنے ایک پیغام میں کہا ہے کہ ’’ ہولی کے مقدس موقع پر سبھی اہل وطن کو بہت بہت نیک خواہشات پیش کرتا ہوں ‘‘ ۔ وزیر اعظم نے دعا کی ہے کہ ’’ جوش و خروش کا یہ تیوہار ہماری ایکتا اور خیر سگالی کے رنگ کو مزید گاڑھا کرے ۔ ‘‘ ۔ ۔ ۔ ۔ ۔ ۔  م ۔ ر ۔ ر۔
وزیراعظم نے ویانہ  میں دہشت گردانہ حملے کی مذمت کی

نئی دہلی، 03 نومبر 2020: وزیراعظم جناب نریندرمودی نے ویانہ میں ہوئے گھناؤنے دہشت گردانہ حملے کی مذمت کی ہے۔ انہوں نے اپنے پیغام میں کہا: ’’ ویانہ میں گھناؤنے دہشت گردانہ حملے سے مجھے بڑا جھٹکا لگا ہے اور میں بہت غمزدہ ہوں ۔ ہندوستان، اس المناک وقت میں آسٹریا کے ساتھ ہے۔ میرے جذبات حملے کے شکار افراد اور اہل خانہ کے ساتھ ہیں۔‘‘
وزیر اعظم نے ٹوکیو اولمپک – 2020 میں ویٹ لفٹنگ مقابلے میں چاندی کا تمغہ جیتنے پر میرا بائی  چانو  کو مبارکباد دی

نئی دلّی ، 24 جولائی/ وزیر اعظم نریندر مودی نے ٹوکیو اولمپک – 2020 میں ویٹ لفٹنگ مقابلے میں چاندی کا تمغہ جیتنے پر میرا بائی چانو کو مبارکباد دی ۔ وزیر اعظم نے ایک ٹوئیٹ میں کہا ہے کہ ‘‘ ٹوکیو – 2020 میں اس سے زیادہ خوشی کے ساتھ آغاز نہیں ہو سکتا تھا ۔ بھارت کو میرا بائی چانو کی شاندار کار کردگی کی وجہ سے فخر حاصل ہوا ہے ۔ ویٹ لفٹنگ میں تمغہ جیتنے پر ، اُن کو مبارکباد ۔ اُن کی کامیابی ہر بھارتی کو تحریک دے گی ۔ #Cheer4India #Tokyo2020 ’’ ۔ ۔۔۔۔۔۔۔۔۔ ۔ ۔ ۔ ۔۔۔۔۔۔۔۔۔۔۔۔۔۔ ۔ ۔ ۔۔ ۔ ۔ ۔ ۔ ۔۔۔۔۔۔۔۔۔۔۔۔۔۔۔۔۔۔۔۔ ۔ ۔ ۔ ۔ ۔۔۔۔۔۔۔۔۔۔۔۔۔ ۔ ۔ ۔ ۔ ( ش ح ۔ و ا ۔ ع ا ۔ )
وزیر اعظم نے گجرات  سے ضلعی  پنچایت کے ارکان کے ساتھ ملاقات کی

وزیراعظم جناب نریندر مودی نے ، گزشتہ روز گجرات سے ضلعی پنچایت کے ارکان کے ساتھ ملاقات کی اور ان کے ساتھ دیہی ترقی نیز معاشرتی پیش رفت کے لئے جل شکتی کو آگے بڑھانے سے متعلق معاملات پر ،تفصیل کے ساتھ بات چیت کی ۔ ایک ٹویٹ میں وزیراعظم نے کہا: ‘‘ گزشتہ روز گجرات سے ضلعی پنچایت کے ارکان کے ساتھ ایک بہت عمدہ میٹنگ ہوئی ۔ ہم نے دیہی ترقی اور معاشرتی پیش رفت کے لئے جل شکتی کو آگے بڑھانے سے متعلق معاملات پرتفصیل کے ساتھ بات چیت کی۔’’
نائب صدر جمہوریہ ، وزیراعظم اور لوک سبھا کے اسپیکر مشترکہ  طور پر ، 15ستمبر کو سنسد ٹی وی  کا آغازکریں گے

نئی دہلی 14 ستمبر2021: نائب صدر جمہوریہ ہند اور راجیہ سبھا کے صدر نشیں جناب وینکیا نائیڈو ، وزیراعظم جناب نریندر مودی اور لوک سبھا کے اسپیکر جناب اوم برلا 15 ستمبر 2021 کو شام 6 بجے پارلیمنٹ ہاؤس انیکسی کے مین کمیٹی روم میں ،مشترکہ طور پر سنسد ٹی وی کا افتتاح کریں گے۔ افتتاح کی یہ تاریخ ،جمہوریت کے بین الاقوامی دن کے موقع پر ہے۔ سنسد ٹی وی کے بارے میں فروری 2021 میں ، لوک سبھا ٹی وی اور راجیہ سبھا ٹی وی کو ضم کرنے کا فیصلہ کیا گیا تھا اور سنسد ٹی وی کے سی ای او کی تقرری مارچ 2021 میں کی گئی ۔ سنسد ٹی وی کے پروگرامنگ میں بنیادی طور پر چار زمرے ہوں گے – پارلیمان اور جمہوری اداروں کی کارروائی ، حکمرانی اور اسکیموں / پالیسیوں کے نفاذ ، تاریخ اور ہندوستانی ثقافت اور عصری نوعیت کے معاملات /مفادات / تشویش کے معاملات شامل ہیں۔
وزیر اعظم نے ہریانہ کے یوم تاسیس کے موقع پر ریاست کے عوام کو مبارکباد دی ہے

وزیر اعظم جنا ب نریندر مودی نے ہریانہ کے یوم تاسیس کے موقع پر ریاست کے عوام کو مبارکباد دی ہے ۔ ایک ٹویٹ میں وزیر اعظم نے کہا: ‘‘باشندگان ہریانہ کو ریاست کے یوم تاسیس کی بہت بہت مبارکباد ، میری خواہش ہے کہ وراثت اور ثقافت کو سنبھال کر رکھنے والی یہ ریاست ، ترقی کے روز نئے سنگ میل طے کرتی رہے۔
وزیراعظم نے جے پرکاش نرائن کو ان کی سالگرہ پر خراج عقیدت پیش کیا

نئی دہلی 11 اکتوبر ۔وزیراعظم جناب نریندر مودی نے لوک نائک جے پرکاش نرائن کو ان کی سالگرہ پر خراج عقیدت پیش کیا ہے۔ ’’ میں ہندوستان کے سچے بیٹے لوک نائک جے پرکاش نرائن کو ان کی سالگرہ پر خراج عقیدت پیش کرتا ہوں ۔انہوں نے ہندوستان کی جدوجہد آزادی کے دوران نمایاں شراکتداری نبھائی اور آزادی کے بعد کےدورمیں ہماری جمہوریت کے تحفظ میں انہوں نے ایک بے مثال تعاون پیش کیا۔ ان کی قربانی اور لگن کو ہمیشہ یاد کیا جاتا رہے گا۔ ‘‘ ۰۰۰۰۰۰۰۰۰۰۰۰۰۰۰۰۰۰۰۰۰
وزیراعظم نے شیلانگ کے آرک بشپ ریو۔ ڈومنک جالا کے وفات پر تعزیت کا اظہار کیا

نئی دہلی،12 اکتوبر / وزیراعظم جناب نریندر مودی نے آج شیلانگ کے آرک بشپ ریو ڈومنک جالا کے وفات پر تعزیت کا اظہا رکیا ہے۔ وزیراعظم نے ٹوئیٹ کرتے ہوئے لکھا ہے کہ وہ آرک بشپ کی رحلت سے رنجیدہ ہیں۔ جناب مودی نے کہا کہ ریو ڈومنک جالا کو ہمیشہ ‘‘سماج کی بے لوث خدمت اور میگھالیہ کی ترقی کے تئیں ان کے جنون کے لیے یاد کیا جائے گا۔ ان کی روح کو سکون ملے۔’’ شیلانگ کے آرک بشپ ریو ڈومنک جالا کی وفات 11 اکتوبر 2019 کو متحدہ ریاست ہائے امریکہ کے کیلی فورنیا میں ایک کار حادثے میں ہو گئی۔ انہیں 19 نومبر، 1977 کو ڈان باسکو کے سیلیسین کا پادری مقرر کیا گیا تھا۔ دسمبر 1999 میں شیلانگ کا آرک بشپ بنائے جانے سے قبل وہ گواہاٹی مجلس کے سربراہ تھے ۔ ۔۔۔۔۔۔۔۔۔۔۔۔۔۔۔۔ (م ن ۔ رض۔ م ت ح(
وزیر اعظم نے ‘‘ پرگتی  ’’ کے ذریعہ تبادلۂ خیال کیا

نئی دہلی، 26 ستمبر / وزیر اعظم جناب نریندر مودی نے آج سرگرم حکمرانی اور بر وقت نفاذ کے لئے ملٹی ماڈل پلیٹ فارم ، آئی سی ٹی پر مبنی ‘‘ پرگتی ’’ کے ذریعہ اپنے 29 ویں مذاکرات کی سربراہی کی ۔ وزیر اعظم نے ٹیلی مواصلات شعبے سے متعلقہ شکایات کے ازالے کے سلسلے میں پیش رفت کا جائزہ لیا ۔ اس موقع پر وزیر اعظم کو اس سلسلے میں ہوئے فروغ ، جس میں حال ہی میں اٹھائے گئے ٹیکنا لوجی اقدامات بھی شامل ہیں ، سے مختصراً واقف کرایا گیا ۔ وزیر اعظم نے اس موقع پر کہا کہ ٹیلی کام شعبے سے متعلق معاملات کے ازالے جدید ترین ٹیکنا لوجیکل ( تکنیکی ) حلوں کی بنیاد پر ہونا چاہیئے ۔ انہوں نے زور دے کر کہا کہ خدمات فراہم کرنے والوں کو صارفین کو اعلیٰ سطح کی تسلی فراہم کرنی چاہیئے ۔ 28 پرگتی میٹنگوں میں اب تک ، کل 11.75 لاکھ کروڑ سے زیادہ سرمایے کے پروجیکٹوں کا مسلسل جائزہ لیا گیا ہے ۔ اس کے علاوہ ، تمام شعبوں کے پروجیکٹوں میں عوامی شکایات کے ازالے کا بھی تجزیہ کیا گیا ہے ۔ آج ، 29 ویں میٹنگ میں ، وزیر اعظم نے ریلوے ، شہری ترقی ، سڑک ، توانائی اور کوئلہ شعبوں جیسے 8 اہم بنیادی ڈھانچہ پروجیکٹوں کا جائزہ لیا ۔ یہ پروجیکٹ مختلف ریاستوں ، جس میں اتر پردیش ، جموں و کشمیر ، ہریانہ ، گجرات ، مہاراشٹر ، کرناٹک ، جھار کھنڈ ، اڈیشہ اور مغربی بنگال شامل ہیں ، میں پھیلے ہوئے ہیں ۔ وزیر اعظم جناب نریندر مودی نے پردھان منتری کھنج شیتر کلیان یوجنا ، خصوصی طور پر ڈسٹرکٹ منرل فاؤنڈیشن کے کام کاج اور ترقی کا بھی جائزہ لیا ۔ متعدد معدنیات سے لبریز اضلاع میں اب دستیاب اہم وسائل کو دھیان میں رکھتے ہوئے ، وزیر اعظم نے مرکزی اور ریاستی دونوں سطح پر افسران سے اپیل کی کہ وہ ان اضلاع میں لوگوں کے معیار زندگی میں کوالٹی اصلاحات لانے اور زندگی کو آسان بنانے کے لئے فنڈس کے بہتر استعمال کو یقینی بنائیں ۔ انہوں نے مزید کہا کہ یہ ایک موقع ہے کہ لمبے عرصے سے زیر التوا ترقی اور اس کے خسارے کے باوجود ، ان اضلاع کے درمیان ان اضلاع میں امید کی کرن پیدا کریں ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔۔ ۔ ۔ ۔ ۔ ۔ ( م ن ۔ ش ت ۔ ع ا ) ( 26 – 09 – 2018 )
وزیراعظم نے ہنومان جینتی پر لوگوں کو مبارکباد دی

وزیراعظم جناب نریندر مودی نے ہنومان جینتی کے مقدس موقع پر لوگوں کو مبارکباد پیش کی ہے۔ اپنے ایک ٹوئیٹ میں وزیراعظم نے کہا: ’’طاقت، ہمت اور تحمل کی علامت بھگوان ہنومان کی جینتی پر سبھی اہل وطن کو ڈھیروں نیک خواہشات۔ پون پُتر کی مہربانی سے ہر کسی کی زندگی طاقت، ذہانت اور علم سے مالامال رہے۔‘‘ ش ح۔ ن ر
وزیر اعظم 5 نومبر کو کیدارناتھ کا دورہ کریں گے اور شری آدی شنکراچاریہ سمادھی کا افتتاح کریں گے

نئی دہلی، 28 اکتوبر 2021: وزیر اعظم جناب نریندر مودی 5 نومبر کو کیدارناتھ، اتراکھنڈ کا دورہ کریں گے۔ وزیر اعظم مودی اس موقع پر کیدارناتھ مندر میں پوجا کریں گے۔ بعد ازاں، وہ شری آدی شنکراچاریہ سمادھی کا افتتاح کریں گے اور شری آدی شنکراچاریہ کے مجسمہ کی رونمائی کریں گے۔ 2013میں آئے سیلاب میں تباہ ہو جانے کے بعد اس سمادھی کوازسر نوتعمیر کیا گیا ہے۔ مکمل نوتعمیری کام وزیر اعظم مودی کی رہنمائی میں انجام دیا گیا، جنہوں نے اس پروجیکٹ کا مسلسل جائزہ لیا اور نگرانی بھی انجام دی۔ وزیر اعظم سروستی آستھا پتھ کے آس پاس جاری اور مکمل شدہ کاموں کا معائنہ کریں گے اور جائزہ بھی لیں گے۔ وزیر اعظم ایک عوامی ریلی سے بھی خطاب کریں گے۔ وہ ان کلیدی بنیادی ڈھانچہ پروجیکٹوں کا بھی آغاز کریں گے جو مکمل ہو چکے ہیں ۔ ان پروجیکٹوں میں سرسوتی پشتہ آستھا پتھ اورگھاٹ، منداکنی پشتہ آستھا پتھ، تیرتھ پروہت کے گھر اور دریائے منداکنی پر گروڑ چھٹی پل شامل ہیں۔ پروجیکٹوں کو 130 کروڑ روپئے سے زائد کی لاگت سے مکمل کیا گیا ہے۔ وہ 180 کروڑ روپئے کے بقدر کے متعدد پروجیکٹوں کا سنگ بنیاد بھی رکھیں گے، جن میں سنگم گھاٹ کی ازسر نو ترقی، فرسٹ ایڈ اور سیاحوں کے لئے سہولتی مرکز، ایڈمن کا دفتر اور ہسپتال، دو مہمان خانے، پولیس اسٹیشن، کمانڈ اور کنٹرول مرکز، منداکنی آستھا پتھ کیو مینجمنٹ اور بارش سے بچنے کے لئے پناہ گاہ اور سرسوتی شہری سہولتی مرکز شامل ہیں۔
وزیراعظم نریندر مودی اور عوامی جمہوریہ بنگلہ دیش کی وزیر اعظم عزت مآب شیخ حسینہ کے مابین ٹیلی فون پر بات چیت

نئی دہلی: 29 اپریل 2020،جناب وزیراعظم نریندر مودی نے آج عوامی جمہوریہ بنگلہ دیش کی وزیراعظم عزت مآب شیخ حسینہ کے ساتھ ٹیلی فون پر بات چیت کی۔ وزیراعظم جناب نریندر مودی نے رمضان کے مقدس مہینے کے موقع پر ہندوستان کے عوام اور اپنی جانب سے بنگلہ دیش کی وزیراعظم شیخ حسینہ اور بنگلہ دیش کے عوام کو مبارکباد پیش کی۔ دونوں رہنماؤں نے کووڈ -19 وبائی مرض کی وجہ سے پیدا علاقائی صورتحال پر بات چیت کی اور اس کے اثرات کو کم کرنے کے لئے اپنے اپنے ملک میں کئے جارہے اقدامات سے ایک دوسرے کو واقف کرایا۔ دونوں رہنماؤں نے سارک کے رکن ممالک کے قائدین کے درمیان 15 مارچ کو طے پانے والے خصوصی انتظامات کو عملی جامہ پہنانے کی سمت میں ہوئی پیش رفت پر خوشی کا اظہار کیا۔ وزیراعظم جناب نریندر مودی نے سارک کووڈ-19 ہنگامی فنڈ میں 1.5 ملین ڈالر کا عطیہ دینے کے لئے وزیراعظم شیخ حسینہ کا شکریہ ادا کیا۔ وزیراعظم شیخ حسینہ نے اس خطے میں کووڈ-19 کا مقابلہ کرنے کی سمت میں مربوط کوششوں کی قیادت کرنے اور بنگلہ دیش کو طبی سازو سامان کی فراہمی اور صلاحیت سازی دونوں زمروں میں معاونت کرنے کے لئے وزیراعظم مودی کا شکریہ ادا کیا۔ دونوں رہنماؤں نے سڑک، ریل، اندرون ملک آبی گزر گاہوں اور ہوائی راستوں کے ذریعے سرحدوں پر ضروری سامان کی فراہمی جاری رکھنے پر اطمینان کا اظہار کیا۔ وزیراعظم مودی نے تاریخ، ثقافت، زبان اور یکجہتی کے مشترکہ تعلقات کو یاد کرتے ہوئے دونوں ممالک کے درمیان دوطرفہ برادرانہ تعلقات کی عمدہ صورتحال پر اطمیان کا اظہار کیا اور کووڈ-19 کو پھیلنے سے روکنے اور اس وبائی مرض کے صحتی و اقتصادی اثرات کو کم سے کم کرنے میں بنگلہ دیش کو تعاون دینے کے لئے بھارت کی عہد بندی کو دوہرایا۔ وزیراعظم نے اس تاریخی مجیب بارشو کے موقع پر وزیراعظم شیخ حسینہ اور بنگلہ دیش کے دوست عوام کے لئے نیک خواہشات پیش کیں۔ (م ن- ن ر) (29-04-2020)
وزیراعظم جناب نریندر مودی نے جاپان کے وزیراعظم عزت مآب جناب فومیو کیشیدا سے فون پر بات کی

نئی دہلی،08 اکتوبر، 2021 / وزیراعظم جناب نریندر مودی نے آج جاپان کے وزیر اعظم عزت مآب جناب فومیو کیشید سے ٹیلی فون پر بات کی۔ وزیر اعظم نے جاپان کے وزیراعظم کا عہدہ سنبھالنے پر عزت مآب کیشیدا کو مبارکباد اور نیک خواہشات پیش کی۔ دونوں رہنماؤں نے بھارت اور جاپان کے درمیان خصوصی دفاعی اور عالمی شراکت داری میں تیز رفتار ترقی پر اطمینان کا اظہار کیا اور مختلف میدانوں میں تعاون کو مزید فروغ دینے کے امکانات سے اتفاق کیا۔ جس میں خاص طور پر اعلیٰ ٹکنالوجی اور مستقبل کے شعبے بھی شامل ہیں۔ وزیراعظم نے جاپانی کمپنیوں کو مدعو کیا کہ وہ مزید سرمایہ لگا کر بھارت کی اقتصادی اصلاحات سے فائدہ اٹھائیں۔ دونوں رہنماؤں نے بھارت بحرالکاہل خطے میں بھارت اور جاپان کے درمیان منظر نامے کی بڑھتی ہوئی مطابقت اور بڑے پیمانے پر کیے جانے والے تعاون پر بھی بات چیت کی۔ انہوں نے اس سلسلے میں کواڈ لائحہ عمل کے تحت تعاون کی پیش رفت کا بھی جائزہ لیا۔ وزیراعظم نے عزت مآب کیشیدا کو دو طرفہ سربراہ میٹنگ کے لیے جلد از جلد بھارت کے دورے کے لیے مدعو کیا۔
مرکزی کابینہ نے خصوصی اسٹیل  کے لئے پیداواریت سے مربوط ترغیبات(پی ایل آئی) اسکیم کو منظوری دی

نئی دہلی، 22 جولائی 2021: وزیر اعظم جناب نریندر مودی کے زیر صدارت مرکزی کابینہ نے خصوصی اسٹیل کے لئے پیداواریت سے مربوط ترغیبات (پی ایل آئی) اسکیم کو منظوری دی۔ اس اسکیم کی مدت سال 2023۔24 سے سال 2027۔28 تک پانچ برس کی ہوگی۔ 6322 کروڑ روپئے کے بجٹی تخمینہ کے ساتھ اس اسکیم سے تقریباً 40000 کروڑ روپئے کے بقدر سرمایہ کاری راغب ہونے اور خصوصی اسٹیل کے لئے 25 ملین ٹن اضافی اہلیت حاصل ہونے کی امید ہے۔ اس اسکیم سے تقریباً 525000 افراد کو روزگار حاصل ہوگا جس میں سے 68000 راست روزگار کے مواقع پیدا ہوں گے۔ خصوصی اسٹیل کو ہدف کے حصے کے طور پر منتخب کیا گیا ہے کیونکہ سال 2020۔21 میں 102 ملین ٹن اسٹیل کی پیداواریت میں سے ملک میں اضافی قدرو قیمت کی حامل اسٹیل/اسپیشلٹی اسٹیل کی محض 18 ملین ٹن کے بقدر پیداواریت ہوئی تھی۔ اس کے علاوہ، اسی سال 6.7 ملین ٹن کے بقدر درآمدات میں سے تقریباً 4 ملین ٹن کے بقدر درآمدات خصوصی اسٹیل کی ہی تھی، جس کے نتیجے میں تقریباً 30000 کروڑ روپئے کے بقدر غیر ملکی زرمبادلہ ذخیرہ صرف ہوا ہے۔ خصوصی اسٹیل کی پیداواریت میں آتم نربھر بن کر بھارت اسٹیل ویلیو چین میں ترقی کرے گا اور کوریا اور جاپان جیسے جدید اسٹیل تیارکرنے والے ممالک کی صف میں آجائے گا۔ توقع کی جاتی ہے کہ سال 2026۔27 کے آخر تک خصوصی اسٹیل کی پیداواریت 42 ملین ٹن کے بقدر ہو جائے گی۔ اس سے اس امر کی یقین دہانی ہوگی کہ تقریباً 2.5 لاکھ کروڑ روپئے کے بقدر کے خصوصی اسٹیل کی پیداوار اور کھپت بھارت میں ہوگی جسے بصورت دیگر درآمد کیا جاتا۔ اسی طرح، خصوصی اسٹیل کی برآمدات موجودہ وقت کی 1.7 ملین ٹن کے مقابلے میں تقریباً 5.5 ملین ٹن ہو جائے گی جس سے 33000 کروڑ روپئے کے بقدر غیر ملکی زرمبادلہ حاصل ہوگا۔ اس اسکیم کا فائدہ بڑے شراکت داروں یعنی اسٹیل کے مربوط پلانٹوں اور چھوٹے شراکت داروں (دوئم درجے کے اسٹیل شراکت داروں)، دونوں کو حاصل ہوگا۔ خصوصی اسٹیل اضافی قدروقیمت کا حامل اسٹیل ہے جس میں عام طور پر تیار اسٹیل کو اعلیٰ اضافی قدروقیمت کے حامل اسٹیل میں تبدیل کرنے کے لئے اس پر کوٹنگ، پلیٹنگ، ہیٹ ٹریٹمنٹ کے ذریعہ اثر ڈالا جاتا ہے۔ جس کا استعمال موٹرگاڑیوں کے شعبے، خصوصی کیپٹل گڈس، وغیرہ کے علاوہ مختلف اسٹریٹجک ایپلی کیشنوں جیسے دفاع، خلاء اور بجلی میں کیا جاسکتا ہے۔ خصوصی اسٹیل کے پانچ زمرے جن کو پی ایل آئی اسکیم میں منتخب کیا گیا ہے، مندرجہ ذیل ہیں: کوٹیڈ/پلیٹڈ اسٹیل مصنوعات ہائی اسٹرینتھ/ویئر ریزسٹنٹ اسٹیل اسپیشلٹی ریلس الوئے اسٹیل مصنوعات اور اسٹیل کے تار برقی اسٹیل ان پیداواری زمروں میں سے، توقع کی جاتی ہے کہ اس اسکیم کے مکمل ہونے کے بعد بھارت اے پی آئی گریڈ پائپ، ہیڈ ہارڈینڈ ریلس، الیکٹریکل اسٹیل (ٹرانسفارمر اور برقی سازو سامان میں درکار) جیسی مصنوعات کی مینوفیکچرنگ شروع کر دے گا جن کی فی الحال بہت ہی محدود مقدار میں مینوفیکچرنگ ہوتی ہے یا بالکل بھی مینوفیکچرنگ نہیں ہوتی ہے۔ پی ایل آئی ترغیبات کے تین سلیب ہیں، سب سے کم 4 فیصد اور سب سے زیادہ 12 فیصد ہے، جسے الیکٹریکل اسٹیل (سی آر جی او) کے لئے فراہم کیا گیا ہے۔ خصوصی اسٹیل کے لئے پی ایل آئی اسکیم سے اس امر کی یقین دہانی ہوگی کہ استعمال شدہ بنیادی اسٹیل کو اندرونِ ملک ’پگھلایا اور ڈھالا جاتا ہے‘ جس کے معنی ہیں کہ خصوصی اسٹیل کی مینوفیکچرنگ کے لئے استعمال شدہ خام مال (تیار اسٹیل) بھارت میں ہی بنایا جائے گا، جس سے یہ یقینی ہوگا کہ اسکیم سے اندرون ملک ایک سرے سے دوسرے تک مینوفیکچرنگ کو فروغ حاصل ہو۔
جمہوریت کے لیے سربراہی اجلاس میں وزیر اعظم نریندر مودی کا قومی بیان

معزز حضرات نمسکار مجھے اس سربراہی کانفرنس میں دنیا کی سب سے بڑی جمہوریت کی نمائندگی کرنے پر فخر محسوس ہورہاہے۔ جمہوری روح ہماری تہذیبی اقدار کا لازمی جزو ہے۔ تقریباً 2500 سال پہلے ہندوستان میں لچھاوی اور شاکیہ جیسی منتخب جمہوری شہری ریاستیں پروان چڑھیں۔ یہی جمہوری جذبہ 10ویں صدی کے ‘‘اترمیرور’’ کے نوشتہ میں نظر آتا ہے جس نے جمہوری شراکت کے اصولوں کو ضابطے کی شکل دی ۔ اسی جمہوری جذبے اور اخلاق نے قدیم ہندوستان کو سب سے زیادہ خوشحال بنا دیا تھا۔ صدیوں کی نوآبادیاتی حکمرانی ہندوستانی عوام کے جمہوری جذبے کو دبا نہیں سکی۔یہی جذبہ تھا جو ایک بار پھر ہندوستان کی آزادی کی شکل میں مکمل طور پر سامنے آیا اور اسی نے گزشتہ 75 سالوں میں جمہوری قوم کی تعمیر میں ایک بے مثال داستان رقم کی۔ یہ کہانی ، تمام شعبوں میں بے مثال سماجی و اقتصادی شمولیت کی کہانی ہے۔ یہ ایک ناقابل تصور پیمانے پر صحت، تعلیم اور انسانی بہبود میں مسلسل بہتری کی کہانی ہے۔ ہندوستان کی کہانی دنیا کے لیے ایک واضح پیغام ہے۔ وہ جمہوریت کی ترسیل کر سکتی ہے، وہ جمہوریت کی ترسیل کر چکی ہے، اور وہ جمہوریت ترسیل کرتی رہے گی۔ معزز حضرات کثیر الجماعتی انتخابات، آزاد عدلیہ اور آزاد میڈیا جیسی ساختی خصوصیات جمہوریت کے ہاتھ پاؤں ہیں۔ تاہم جمہوریت کی بنیادی طاقت وہ جذبہ اور اخلاق ہے جو ہمارے شہریوں اور ہمارے معاشروں میں موجود ہے۔ جمہوریت صرف عوام کی، عوام کے ذریعے، عوام کے لیے نہیں بلکہ عوام کے ساتھ، عوام کے اندر بھی ہوتی ہے۔ معزز حضرات دنیا کے مختلف حصوں میں جمہوری ترقی کے مختلف راستوں پر عمل کیا گیا ہے۔ ہم ایک دوسرے سے بہت کچھ سیکھ سکتے ہیں۔ ہم سب کو اپنے جمہوری طریقوں اور نظام کو مسلسل بہتر بنانے کی ضرورت ہے اسی کے ساتھ ساتھ، ہم سب کو مسلسل شمولیت، شفافیت، انسانی وقار، شکایات کے مناسب ترین ازالے اور طاقت کی غیر ارتکازیت کو بڑھانے کی بھی ضرورت ہے۔ اس تناظر میں، آج کا اجتماع جمہوریتوں کے درمیان تعاون کو آگے بڑھانے کے لیے ایک بروقت پلیٹ فارم مہیا کرتا ہے۔ ہندوستان کو آزادانہ اور منصفانہ انتخابات کے انعقاد میں اور اختراعی ڈیجیٹل اقدامات کے ذریعہ حکمرانی کے تمام شعبوں میں شفافیت کو بڑھانے میں اپنی مہارت کا دوسروں کے ساتھ اشتراک کرنے میں خوشی ہوگی۔ ہمیں سوشل میڈیا اور کرپٹو کرنسیوں جیسی ابھرتی ہوئی ٹیکنالوجیز کے لیے مشترکہ طور پر عالمی معیارات کو تشکیل دینا چاہیے، تاکہ ان کا استعمال جمہوریت کو مضبوط بنانے کے لیے کیا جائے، نہ کہ اسے کمزور کرنے کے لیے۔ معزز حضرات مل کر کام کرنے سے جمہوریت ہمارے شہریوں کی امنگوں پر پورا اتر سکتی ہے اور انسانیت کے جمہوری جذبے کا جشن منا سکتی ہے۔ ہندوستان اس مقدس کوشش میں ساتھی جمہوری ممالک کے ساتھ شامل ہونے کے لیے تیار ہے۔ شکریہ بہت بہت شکریہ.